b'\n_START_ARTICLE_\nFemke Dekker\n_START_SECTION_\n\xc5\xa0portna kariera\n_START_PARAGRAPH_\nVeslati je za\xc4\x8dela leta 1993, njen prvi mednarodni nastop pa je sledil leta 1995, ko je v dvojnem dvojcu s Christel Rijnten na mladinskem svetovnem prvenstvu v poljskem Pozna\xc5\x84u osvojila bronasto medaljo. Naslednje leto je v nizozemskem \xc4\x8detvercu brez krmarja osvojila naslov mladinske svetovne prvakinje v Glasgowu. Njene takratne sovesla\xc4\x8dice so bile Christel Rijnten, Karin Klinge in Maartje Breeman. Leta1997 je nastopila v enojcu in bila peta na mladinskem svetovnem prvenstvu v Hazewinklu. Tudi leta 1998 je nastopala v enojcu in je v Pokalu narodov osvojila bronasto medaljo. Leta 1999 se je v dvojnem dvojcu pridru\xc5\xbeila Annemieke Klaren, vendar \xc4\x8doln ni dosegel pri\xc4\x8dakovanih rezultatov._NEWLINE_Leta 2000 se je z Marloes Bolman uspela kvalificirati na Poletne olimpijske igre 2000 v Sydneyu. Njun dvojec brez krmarja je tam osvojil 10. mesto. Leta 2001 se je pridru\xc5\xbeila nizozemskemu \xc4\x8detvercu in s sovesla\xc4\x8dicami Anneke Venema, Hurnet Dekkers in Carin ter Beek osvojila \xc4\x8detrto in peto mesto na tekmah Svetovnega pokala v Sevilli in M\xc3\xbcnchnu. Na Svetovnem prvenstvu v Luzernu je osvojila bronasto medaljo v \xc4\x8detvercu brez krmarja. Leto 2002 za Dekkerjevo ni bilo uspe\xc5\xa1no, saj je na tekmah svetovnega pokala nizozemski \xc4\x8detverec v zasedbi Dekker, Marlies Smulders, Nienke Hommes in Melina Bus osvojil le dve \xc4\x8detrti mesti, na Svetovnem prvenstvu pa je \xc4\x8doln osvojil osmo mesto. Leta 2003 je nastopala v dvojnem dvojcu skupaj s Froukje Wegman. \xc4\x8coln je razo\xc4\x8daral, saj se v celi sezoni ni niti enkrat uvrstil v finale A. Zaradi tega neuspeha se je Dekkerjva v sezoni 2004 osredoto\xc4\x8dila na nastopanje v enojcu. Na tekmah Svetovnega pokala je osvojila peto in tretje mesto ter se uspela kvalificirati na Poletne olimpijske igre 2004 v Atenah. Tam je osvojila 10. mesto._NEWLINE_Leta 2005 je zasedla mesto v novo ustanovljenem osmercu. Posadko so sestavljale Dekker, Sanne Beukers, Nienke Hommes, Hurnet Dekkers, Annemarieke van Rumpt, Laura Posthuma, Annemiek de Haan, Helen Tanger in krmarka Ester Workel. \xc4\x8colnu je uspelo osvojiti drugo mesto na prvi tekmi Svetovnega pokala 2005 v M\xc3\xbcnchnu. Tudi, ko je Marlies Smulders zamenjala Hommesovo je \xc4\x8doln v Luzernu osvojil drugo mesto. Hommesova se je v posadko vrnila za Svetovno prvenstvo, Beukersovo pa je zamenjala Nienke Dekkers. Posadka je na prvenstvu osvojila bron. Sezono 2006 je Dekkerjeva nadaljevala v osmercu, na Svetovnem prvenstvu v Etonu pa je nastopila v \xc4\x8detvercu brez krmarja s sovesla\xc4\x8dicami Nienke Posthuma, Nienke Kingma in Roline Repelaer van Driel. \xc4\x8coln je osvojil peto mesto._NEWLINE_V osmerec se je vrnila za sezono 2007, \xc4\x8doln pa je na tekmah svetovnega pokala v Linzu in Luzernu osvojil tretje mesto. Na tekmi v Amsterdamu je osmerec v zasedbi Dekker, Jacobine Veenhoven, Smulders, Hurnet Dekkers, Van Rumpt, Repelaer van Driel, Sarah Siegelaar, De Haan in Workel osvojil prvo mesto. Na Svetovnem prvenstvu v M\xc3\xbcnchnu pa se osmerec ni uspel uvrstiti v finale A in je zasedel sedmo mesto. Leta 2008 se je osmerec posku\xc5\xa1al kvalificirati na Olimpijske igre. Na prvi tekmi sezone je Veenhovnovo zamenjala Nienke Dekkers, Hurnet Dekkersovo pa je zamenjala Nienke Kingma. \xc4\x8coln je zasedel \xc4\x8detrto mesto. Na drugi tekmi sezone v Luzernu je Helen Tanger zamenjala Nienke Dekkers, \xc4\x8doln pa je spet osvojil \xc4\x8detrto mesto in se s tem uspel uvrstiti na Olimpijske igre, kjer je osvojil srebrno medaljo.'